text: Fire lastbiler i voldsom ulykke på motorvej
  29 oktober 2013 kl. 14.51
  Fire lastbiler var tirsdag eftermiddag involveret i meget voldsom ulykke på den sønderjyske motorvej. De fire chauffører overså både skiltning og en kø, da politiets udlændinge-kontrolafdeling var i gang med en razzia.
  Ulykken skete ved middagstid i det nordlige spor på motorvejen mellem Kruså og Oksekær rasteplads ved 12-tiden tirsdag. Oprydningen stod på det meste af eftermiddagen.
  Kun en af chaufførerne kom til skade. Han blev klemt fast i førerhuset i den bagerste af de fire involverede lastbiler. Det var en 30-årig mand fra Esbjerg. Han blev kørt til behandling på hospital i Flensborg, mens de tre øvrige slap med forskrækkelsen. Der var tale om to tyske og en polsk chauffør.
  De fire køretøjer kørte op bag i hinanden med høj fart og der skete store materielle skader. Køretøjerne var således meget sammenfiltrede, hvorfor oprydningen var både vanskelig og langvarig.
  